Predkladacia správa

       Zápis Banskej Štiavnice a technických pamiatok jej okolia do Zoznamu svetového dedičstva v decembri 1993 bol mimoriadnou udalosťou nielen pre mesto, ale aj pre Slovenskú republiku. Už v tom čase Slovenská republika plnila väčšinu zásad, úloh a opatrení, ktoré vyplývajú z príslušného Dohovoru UNESCO o ochrane svetového kultúrneho a prírodného dedičstva (Oznámenie č.159/1991 Zb.). Platná legislatíva (najmä Zákon SNR č. 27/1987 Zb. o štátnej pamiatkovej starostlivosti a stavebný zákon) vytvára dostatočné podmienky na zabezpečenie primeranej ochrany lokalít svetového dedičstva na Slovensku ( v roku 1993 zapísaný Spišský hrad s okolitými pamiatkami a osada Vlkolínec, v roku  2000 zapísaný Bardejov). Problémom predovšetkým zostáva dostatok finančných zdrojov a prostriedkov na budovanie sociálnej a technickej infraštruktúry týchto miest a na záchranu pamiatkových objektov a súborov.
       V záujme riešenia podmienok ochrany a primeraného využívania lokalít svetového dedičstva prijala vláda SR v roku 1996 uznesenie č. 509, v ktorom uložila úlohy všetkým príslušným rezortom a krajským úradom. Zároveň stanovila povinnosť pravidelne hodnotiť prijaté opatrenia a každoročne predkladať kontrolnú správu na rokovanie vlády SR. Ministerstvo kultúry SR zabezpečuje mechanizmus plnenia a hodnotenia prostredníctvom medzirezortnej komisie zriadenej na základe uvedeného uznesenia vlády zo zástupcov rezortov :  financií, vnútra, dopravy, pôšt a telekomunikácií, hospodárstva, pôdohospodárstva, sociálnych vecí a  rodiny, školstva, zdravotníctva, životného prostredia, výstavby a regionálneho rozvoja a krajských úradov. Ostatnú hodnotiacu správu prijala vláda SR  2. mája 2001 uznesením č. 384.
         Prijaté opatrenia vlády SR k problematike záchrany a využívania hodnôt svetového dedičstva v Banskej Štiavnici a jej okolí, stavebný zákon, zákon o štátnej pamiatkovej starostlivosti, najmä však pripravovaná legislatíva v oblasti výstavby a územného (priestorového) plánovania, ktorú pripravuje Ministerstvo životného prostredia SR, ako aj návrh zákona o ochrane pamiatkového fondu, ktorý vláda SR schválila 15. augusta 2001 uznesením č. 723, vytvára organizačne a legislatívne dostatočne vhodné podmienky na to, aby sa plnili záväzky Slovenska vyplývajúce s dohovoru o svetovom dedičstve. Predložený poslanecký návrh zákona o ochrane a rozvoji územia Banskej Štiavnice a okolia ani v jednom ustanovení nenavrhuje také legislatívne podmienky, ktoré by nebolo možné vytvoriť aj podľa už platných zákonov. Z uvedených dôvodov Ministerstvo kultúry SR neodporúča vláde SR schváliť tento poslanecký návrh.